[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.10.2006

SEC(2006) 1225

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

ΣΥΝΟΨΗ ΤΗΣ ΜΕΛΕΤΗΣ ΑΝΤΙΚΤΥΠΟΥ ΣΧΕΤΙΚΑ ΜΕ ΤΗΝ ΚΙΝΗΤΟΠΟΙΗΣΗ ΔΗΜΟΣΙΩΝ ΚΑΙ ΙΔΙΩΤΙΚΩΝ ΚΕΦΑΛΑΙΩΝ ΓΙΑ ΤΗ ΧΡΗΜΑΤΟΔΟΤΗΣΗ ΤΗΣ ΠΑΓΚΟΣΜΙΑΣ ΠΡΟΣΒΑΣΗΣ ΣΕ ΦΙΛΙΚΕΣ ΠΡΟΣ ΤΟ ΠΕΡΙΒΑΛΛΟΝ, ΟΙΚΟΝΟΜΙΚΑ ΠΡΟΣΙΤΕΣ ΚΑΙ ΑΣΦΑΛΕΙΣ ΕΝΕΡΓΕΙΑΚΕΣ ΥΠΗΡΕΣΙΕΣ: ΤΟ ΠΑΓΚΟΣΜΙΟ ΤΑΜΕΙΟ ΕΝΕΡΓΕΙΑΚΗΣ ΑΠΟΔΟΣΗΣ ΚΑΙ ΑΝΑΝΕΩΣΙΜΩΝ ΠΗΓΩΝ ΕΝΕΡΓΕΙΑΣ {COM(2006) 583 τελικό}{SEC(2006) 1224}

Σύμφωνα με τη Διεθνή Οργάνωση Ενέργειας (ΔΟΕ), εάν συνεχιστούν οι σημερινοί ρυθμοί, η παγκόσμια ζήτηση ενέργειας θα αυξηθεί κατά 60% και άνω μέχρι το 2030. Ωστόσο, ταυτόχρονα, οι εκπομπές διοξειδίου του άνθρακα θα αυξηθούν κατά 62% και 1,4 δισεκατομμύρια περίπου άτομα θα παραμείνουν χωρίς δυνατότητα πρόσβασης στις σύγχρονες ενεργειακές υπηρεσίες. Για το λόγο αυτό, οι παγκόσμιοι ηγέτες παραδέχτηκαν ότι δεν μπορεί να συνεχιστεί η σημερινή κατάσταση. Στην Παγκόσμια Διάσκεψη Κορυφής για την Αειφόρο Ανάπτυξη (WSSD), συμφώνησαν να αυξήσουν επειγόντως και σημαντικά το παγκόσμιο μερίδιο των ανανεώσιμων πηγών ενέργειας, μειώνοντας παράλληλα κατά το ήμισυ τον αριθμό των ατόμων (1,6 δισεκατομμύρια) που δεν έχουν πρόσβαση στις ενεργειακές υπηρεσίες. Προκειμένου το θέμα αυτό να μην παραμείνει μια κενή απλώς δήλωση, η ΕΕ δημιούργησε το Συνασπισμό του Γιοχάνεσμπουργκ για τις Ανανεώσιμες Πηγές Ενέργειας (JREC). Από τότε που δημιουργήθηκε ο συνασπισμός κατά τη WSSD, έχουν προσχωρήσει περισσότερες από 90 κυβερνήσεις. Η Επιτροπή ασκεί από κοινού την προεδρία του JREC και φιλοξενεί τη γραμματεία, εξασφαλίζοντας τις αναγκαίες συνέργιες με την Ενεργειακή Πρωτοβουλία της ΕΕ, η οποία δίνει ιδιαίτερη σημασία στην ενεργειακή απόδοση και στις ανανεώσιμες πηγές ενέργειας. Επιπλέον, στο σχέδιο δράσης του Gleneagles, στο πλαίσιο του G8, για την αλλαγή του κλίματος, την καθαρή ενέργεια και την αειφόρο ανάπτυξη, προτείνεται να δημιουργηθεί ένα ειδικό επενδυτικό πλαίσιο για την καθαρή ενέργεια. Η Πράσινη Βίβλος της Επιτροπής με τίτλο «Μια ευρωπαϊκή στρατηγική για αειφόρο, ανταγωνιστική και ασφαλή ενέργεια» παραθέτει μια ολοκληρωμένη προσέγγιση για την αντιμετώπιση του προβλήματος της αλλαγής του κλίματος η οποία αποσκοπεί, μεταξύ άλλων, στη δραστική βελτίωση της ενεργειακής απόδοσης μέσω της αυξημένης επίδειξης και εφαρμογής ενεργειακά αποδοτικών τεχνολογιών καθώς και τεχνολογιών που συνδέονται με τις ανανεώσιμες πηγές ενέργειας.

Οι επενδύσεις στον τομέα των ανανεώσιμων πηγών ενέργειας, όπως και οι επενδύσεις για την ενεργειακή απόδοση, αποφέρουν σημαντικά οφέλη με τυπικά χαρακτηριστικά δημόσιων αγαθών. Οι επενδύσεις αυτές αποφέρουν ουσιαστικά οφέλη σε παγκόσμια κλίμακα, όπως είναι οι μηδενικές ή χαμηλές εκπομπές αερίων θερμοκηπίου, καθώς και τοπικά ή περιφερειακά οφέλη, όπως μηδενικές ή χαμηλές εκπομπές κλασικών ατμοσφαιρικών ρύπων. Συμβάλλουν στη βελτίωση της ασφάλειας του ενεργειακού εφοδιασμού με την αξιοποίηση τοπικά διαθέσιμων ενεργειακών πηγών όπως ο αέρας, ο ήλιος, η γεωθερμική θερμότητα ή η βιομάζα. Προάγουν επίσης την απασχόληση και τη δημιουργία εισοδήματος σε τοπικό επίπεδο, συμπεριλαμβανομένης της παροχής ενέργειας για παραγωγική χρήση. Τα εν λόγω οφέλη (δημόσια αγαθά) καθιστούν συχνά τα έργα στους τομείς της ενεργειακής απόδοσης και των ανανεώσιμων πηγών ενέργειας πολύ ελκυστικά από οικονομικής απόψεως, ιδιαίτερα στις αναπτυσσόμενες χώρες, στις οποίες η ηλεκτροπαραγωγή είναι κατά μέσο όρο πολύ λιγότερο αποδοτική και περισσότερο ρυπογόνος σε σύγκριση με τις βιομηχανικές χώρες που διαθέτουν προηγμένη περιβαλλοντική νομοθεσία.

Επιπλέον, οι επενδύσεις στις ανανεώσιμες πηγές ενέργειας και στην ενεργειακή απόδοση πρόκειται να καταστούν αναπόσπαστο μέρος των βασικών επενδυτικών προγραμμάτων στους τομείς της ενέργειας και της ανάπτυξης Επί του παρόντος, μπορούν να συμβάλουν στην παροχή ηλεκτρικής και μη ηλεκτρικής ενέργειας για τις τοπικές επιχειρήσεις και τις μεταφορές, ειδικότερα σε περιπτώσεις στις οποίες δεν είναι οικονομικά συμφέρουσα η σύνδεση με το ηλεκτρικό δίκτυο. Τα αυτόνομα συστήματα και τα μικρά δίκτυα μπορούν να εξασφαλίσουν επαρκή και οικονομικά συμφέροντα ενεργειακό εφοδιασμό σε απομακρυσμένες περιοχές. Για την εξυπηρέτηση των αναγκών επιχειρήσεων και νοικοκυριών μπορεί να προσφερθεί ένα πλήρες φάσμα τεχνολογικών λύσεων, γεγονός το οποίο έχει πολύ μεγάλη σημασία για τις αναπτυσσόμενες χώρες.

Ωστόσο, παρά τις πολλαπλασιαζόμενες επιτυχείς πρωτοβουλίες και τις δεσμεύσεις εκ μέρους της διεθνούς κοινότητας, ο ΔΟΕ προβλέπει ότι το μερίδιο των ανανεώσιμων πηγών ενέργειας θα παραμείνει περίπου σταθερό μέχρι το 2030 εφόσον συνεχιστούν οι σημερινές τάσεις. Ακόμα και εάν τα πλαίσια άσκησης πολιτικής καταστούν όλο και πιο ευνοϊκά, αυτό δεν σημαίνει ότι εξασφαλίζεται αυτόματα η χρηματοδότηση των επενδύσεων στους τομείς της ενεργειακής απόδοσης και των ανανεώσιμων πηγών. Τα εγγενή προβλήματα που οδηγούν στην έλλειψη χρηματοδότησης είναι πολύπλοκα, επικεντρώνονται όμως κυρίως στο πεδίο των κεφαλαίων επιχειρηματικού κινδύνου που προσφέρουν σημαντικές εξασφαλίσεις για τους δανειστές. Η κινητοποίηση της χρηματοδότησης από τον ιδιωτικό τομέα είναι απαραίτητη προκειμένου να διοχετευτεί επαρκής χρηματοδότηση σε βιώσιμες ενεργειακές επενδύσεις. Το υψηλό δυναμικό των ανανεώσιμων πηγών να παράγουν πολλαπλές μορφές κοινωνικοοικονομικών και περιβαλλοντικών δημόσιων αγαθών, τόσο σε παγκόσμια όσο και σε τοπική κλίμακα, αξίζει να τύχει δημόσιας στήριξης για να επιλυθεί το χρηματοδοτικό αυτό αδιέξοδο και να προσφερθούν τα κατάλληλα κίνητρα από το Δημόσιο σε διεθνείς και εγχώριους ιδιώτες επενδυτές.

Η Επιτροπή άρχισε ήδη να συνεργάζεται με διεθνείς χρηματοδοτικούς οργανισμούς όπως η ΕΤΕπ, η ΕΤΑΑ και η Παγκόσμια Τράπεζα, επενδυτές από τον ιδιωτικό τομέα και ενδιάμεσους χρηματοδοτικούς οργανισμούς προκειμένου να δημιουργηθεί ένα Παγκόσμιο Ταμείο Ενεργειακής Απόδοσης και Ανανεώσιμων Πηγών Ενέργειας (GEEREF), καθιερώνοντας έτσι μια Σύμπραξη Δημόσιου – Ιδιωτικού Τομέα σε παγκόσμιο επίπεδο. Ο στόχος είναι να κινητοποιηθούν τα δημόσια και ιδιωτικά κεφάλαια προκειμένου να αναπτυχθούν σε μεγαλύτερη κλίμακα πιλοτικά συστήματα τα οποία μπορούν να συμβάλλουν στην επίλυση των δυσκολιών χρηματοδότησης για επιχειρήσεις και έργα στον τομέα των ανανεώσιμων πηγών ενέργειας. Η πρόταση στηρίζεται στην πρωτοβουλία Patient Capital που ξεκίνησε η Ευρωπαϊκή Επιτροπή το 2004, στο πλαίσιο της JREC. Βασίζεται σε μελέτη σκοπιμότητας, η δρομολόγηση και το πεδίο δράσης της οποίας καθορίστηκαν κατά τη διάρκεια των συζητήσεων στα πλαίσια του WSSD και κατά τη διάρκεια της πρώτης διεθνούς διάσκεψης υψηλού επιπέδου της JREC που έλαβε χώρα στις Βρυξέλλες (2-3 Ιουνίου 2003). Ιδιαίτερη έμφαση δόθηκε στις αναπτυσσόμενες χώρες και στις οικονομίες που βρίσκονται στο στάδιο της μετάβασης.

Το GEEREF θα αποτελέσει σύμπραξη δημόσιου και ιδιωτικού τομέα που θα προσφέρει κατάλληλες δυνατότητες επιμερισμού του κινδύνου και συγχρηματοδότησης για διαφόρους εμπορικούς και μη επενδυτές με επενδυτική εντολή σε παγκόσμια κλίμακα. Θα παρέχει τη δυνατότητα χρησιμοποίησης επαγγελματιών διαχειριστών του Ταμείου στη βάση της αυτοχρηματοδότησης των υπηρεσιών τους, οι οποίοι θα ενεργούν εντός των ορίων της ειδικής εντολής που θα τους ανατεθεί από χορηγούς και επενδυτές. Μέσω της δομής αυτής θα παρέχονται υψηλής ποιότητας υπηρεσίες παρακολούθησης, αναφοράς και ελέγχου.

Το GEEREF θα στηρίζει έργα κάτω των 10 εκατομμυρίων ευρώ στους τομείς των ανανεώσιμων πηγών και της ενεργειακής απόδοσης, δεδομένου ότι τα έργα αυτά αγνοούνται συχνά από τους εμπορικούς επενδυτές και τους διεθνείς χρηματοδοτικούς οργανισμούς. Θα καλύπτει την υπο-Σαχάρια Αφρική, την Καραϊβική και τα νησιά του Ειρηνικού, τις χώρες της Ευρωπαϊκής Γειτονίας (συμπεριλαμβανομένων της Βόρειας Αφρικής, των χωρών της ανατολικής Ευρώπης που δεν ανήκουν στην ΕΕ και της Ρωσίας), τη Λατινική Αμερική και την Ασία (συμπεριλαμβανομένης της Κεντρικής Ασίας και της Μέσης Ανατολής)[1]. Η χρηματοδότηση θα διέπεται από τους όρους της αγοράς, ενώ θα δοθεί προτεραιότητα σε επενδύσεις στις χώρες εκείνες, τις περιφέρειες ή τους δήμους που διαθέτουν πολιτικές στήριξης των ανανεώσιμων πηγών ενέργειας οι οποίες προσελκύουν άρα τη συμμετοχή του ιδιωτικού τομέα και διευκολύνουν τις επενδύσεις σε ανανεώσιμες πηγές. Θα δοθεί ιδιαίτερη έμφαση στην εξυπηρέτηση των αναγκών των χωρών ΑΚΕ. Παράλληλα, η παροχή κεφαλαίων επιχειρηματικού κινδύνου και τεχνικής βοήθειας θα γίνεται από το Ταμείο σε ενιαία βάση (one stop shop), γεγονός το οποίο θα μειώσει το κόστος των συναλλαγών και θα βελτιώσει τη γενικότερη αποτελεσματικότητα του Ταμείου.

Το επενδυτικό πεδίο θα περιλαμβάνει ένα ευρύ φάσμα διαφορετικών έργων, τεχνολογιών στους τομείς της ενεργειακής απόδοσης και των ανανεώσιμων πηγών, με έμφαση σε τεχνολογίες οι οποίες είναι αποδεδειγμένα αποτελεσματικές.

Ο χρηματοδοτικός στόχος για το GEEREF καθορίζεται σε ένα ελάχιστο ποσό 100 εκατομμυρίων ευρώ. Ο στόχος αυτός είναι και αναγκαίος, προκειμένου να υπάρξει ουσιαστικός αντίκτυπος σε παγκόσμιο επίπεδο, και επαρκής ώστε να δημιουργηθεί μια σύμπραξη μεταξύ δημόσιου και ιδιωτικού τομέα η οποία να είναι διαχρονικά αυτοσυντηρούμενη.

Το GEEREF θα επιδοθεί ενεργά στη δημιουργία και χρηματοδότηση περιφερειακών επιμέρους ταμείων ή στη μεγέθυνση παρόμοιων υφιστάμενων πρωτοβουλιών[2]. Με τον τρόπο αυτό θα ληφθούν υπόψη οι ιδιαιτερότητες των περιφερειακών αγορών και θα προσελκυστούν διεθνείς χρηματοδοτικοί οργανισμοί, τοπική εμπειρογνωμοσύνη και θα αντληθεί επιπλέον χρηματοδότηση από τον ιδιωτικό τομέα.

Η συμμετοχή του GEEREF μπορεί να κυμαίνεται μεταξύ 25 και 50% για μέσου έως υψηλού κινδύνου επιμέρους ταμεία, και μεταξύ 15 και 20% για χαμηλού κινδύνου επιμέρους ταμεία.

Με την παραδοχή ότι είναι εφικτή η συγκέντρωση, σε πρώτη φάση, ποσού της τάξης των 100 εκατομμυρίων ευρώ, θα μπορούσαν να κινητοποιηθούν επιπλέον κεφάλαια ύψους μέχρι και 1 δισεκατομμυρίου ευρώ. Κατά συνέπεια, ο συντελεστής μόχλευσης θα κινηθεί στην περίπτωση αυτή γύρω στο 10, αποτέλεσμα σημαντικά υψηλότερο σε σχέση με τα συμβατικά καθεστώτα επιχορήγησης που απαιτούν συγχρηματοδότηση 50-70%.

Λαμβανομένων υπόψη των υπεισερχόμενων κινδύνων, η Ευρωπαϊκή Επιτροπή παραδέχεται ότι για να δοθεί η απαραίτητη αρχική ώθηση στην πρωτοβουλία και για να προκληθεί ουσιαστική χρηματοδότηση από τον ιδιωτικό τομέα, απαιτείται σημαντική συνδρομή από τον κοινοτικό προϋπολογισμό. Η Ευρωπαϊκή Επιτροπή προτείνει να συνεισφέρει στο GEEREF ποσό μέχρι 80 εκατ. ευρώ που θα καλύπτουν την περίοδο 2007-2010 στο πλαίσιο του θεματικού προγράμματος για το περιβάλλον και τη διαχείριση των φυσικών πόρων, συμπεριλαμβανομένης της ενέργειας. Μια πρώτη συνεισφορά 15 εκατ. ευρώ προτείνεται να πραγματοποιηθεί στις αρχές του 2007. Οι αναγκαίοι ανθρώπινοι πόροι για την εν λόγω πρωτοβουλία θα καλυφθούν από υφιστάμενους πόρους, ενδεχομένως μέσω των απαραίτητων εσωτερικών αναδιατάξεων.

Η (ετήσια) απόφαση χρηματοδότησης που καλύπτει τη δαπάνη βάσει του ετήσιου προγράμματος ENRTP θα παράσχει επίσης τη βάση για τη χορήγηση των κοινοτικών κονδυλίων στο GEEREF (ενδεχομένως μέσω του Ευρωπαϊκού Ταμείου Επενδύσεων, όπως συμβαίνει με το Ευρωπαϊκό ταμείο για την νοτιοανατολική Ευρώπη). Στη λήψη της απόφασης θα συνεκτιμηθούν αρκετές διατάξεις που προβλέπονται στη νομική βάση.

Η πρόταση αυτή περιλαμβάνει συγχρηματοδότηση από ευρύ φάσμα δημόσιων και ιδιωτικών φορέων, συμπεριλαμβανομένων διεθνών χρηματοδοτικών οργανισμών, ιδιωτών επενδυτών και επιχειρήσεων και ιδρυμάτων. Η ΕΕ και τα κράτη μέλη του ΕΟΧ δύνανται να συνεισφέρουν σε προαιρετική βάση. Στον κατωτέρω πίνακα παρουσιάζεται εκτίμηση του επιπέδου αυτού της συγχρηματοδότησης:

Εκατομμύρια ευρώ (μέχρι τρία δεκαδικά ψηφία)

Οργανισμός συγχρηματοδότησης | Έτος 2007 | 2008 | 2009 | 2010 | 2011 | 2012 και ύστερα | Σύνολο |

1ο επίπεδο μη κοινοτικής συγχρηματοδότησης | 10.000 | 10.000 | 20.000 |

2ο επίπεδο μη κοινοτικής συγχρηματοδότησης | 15.000 | 30.000 | 50.000 | 109.000 | 204.000 |

3ο επίπεδο μη κοινοτικής συγχρηματοδότησης | 10.000 | 50.000 | 100.000 | 300.000 | 331.000 | 791.000 |

Σύνολο μη κοινοτικής συγχρηματοδότησης | 35.000 | 90.000 | 150.000 | 409.000 | 331.000 | 0.000 | 1015.000 |

Θεωρείται ότι μπορεί να αντληθεί συγχρηματοδότηση έως και 50 εκατ. ευρώ από την Επενδυτική Διευκόλυνση στο πλαίσιο του 9ου Ευρωπαϊκού Ταμείου Ανάπτυξης το οποίο διαχειρίζεται η ΕΤΕπ για την υλοποίηση δραστηριοτήτων σε περιοχές ΑΚΕ.

Το πρωτότυπο αυτό μέσο θα μπορούσε να χρησιμεύσει ως θετικό παράδειγμα το οποίο θα ήταν δυνατό να αντιγραφεί και από άλλους δημόσιους και ιδιώτες επενδυτές και αντιπροσωπεύει ένα σημαντικό εργαλείο μόχλευσης που θα συμβάλει στην εξασφάλιση των κονδυλίων που απαιτούνται για την ικανοποίηση των συνολικών αναγκών χρηματοδότησης μέχρι το 2010 (241 δισεκατομμύρια ευρώ).

Από τη στιγμή που θα έχουν ολοκληρωθεί οι επενδύσεις, το GEEREF θα μπορούσε να προσφέρει δυναμικότητα παραγωγής καθαρής ενέργειας ισχύος 1 Gigawatt στις αγορές των αναπτυσσόμενων χωρών. Η δυναμικότητα αυτή θα μπορούσε να εξυπηρετήσει τις ανάγκες 1-3 εκατομμυρίων ατόμων με υπηρεσίες καθαρής ενέργειας, υποκαθιστώντας 1-2 εκατομμύρια τόνους CO2 ετησίως (που μεταφράζεται σε 5 εκατομμύρια ευρώ περίπου σε τρέχουσες τιμές).

- Εκπομπές αερίων θερμοκηπίου: Θα υπάρχει εξοικονόμηση άνω των 1,1 εκατομμυρίων τόνων CO2 ετησίως και θα υπάρξουν διατηρήσιμα αποτελέσματα για δεκαετίες. Ο αριθμός αυτός αποτελεί εκτίμηση βασισμένη στην υπόθεση ότι η νέα παραγωγική ικανότητα των εγκαταστάσεων που θα λειτουργήσουν μέσω της χρηματοδότησης του GEEREF θα αντικαταστήσει τη σημερινή «μέση» παραγωγή των σταθμών ηλεκτροπαραγωγής και των σταθμών συνδυασμένης παραγωγής θερμότητας και ηλεκτρισμού από ορυκτά καύσιμα στις αναπτυσσόμενες χώρες. Στην αισιόδοξη περίπτωση, εάν πρόκειται να αντικατασταθούν μόνον η παραγωγή θερμότητας και ηλεκτρισμού από άνθρακα, η ετήσια εξοικονόμηση CO2 θα φθάσει τα 3 εκατομμύρια τόνους. Η απαισιόδοξη περίπτωση, που υποθέτει την αντικατάσταση των σταθμών παραγωγής ηλεκτρισμού και θερμότητας από φυσικό αέριο, θεωρείται ιδιαίτερα απίθανη. Οι περισσότερες ενεργειακές επενδύσεις στις αναπτυσσόμενες χώρες αφορούν την επέκταση της ικανότητας του ενεργειακού εφοδιασμού στη βάση του φθηνού άνθρακα παρά του πολύ ακριβότερου αερίου. Αυτό θα μπορούσε να οδηγήσει σε σωρευμένη εξοικονόμηση CO2 μεταξύ 10 και 30 εκατομμυρίων τόνων σε μια 10ετή διάρκεια ζωής του Παγκόσμιου Ταμείου, με διαρκή αποτελέσματα για τουλάχιστον άλλα 10 χρόνια. Σε κάθε περίπτωση, το τελικό αποτέλεσμα θα εξαρτηθεί από τεχνολογία που θα επιλεγεί τελικά και από τη γεωγραφική κατανομή της χρηματοδότησης.

- Ασφάλεια του ενεργειακού εφοδιασμού: Αναμένεται να εισέλθουν στο σύστημα περί τα 500 έως 1500 MW νέας εγκατεστημένης δυναμικότητας καθαρής και εγχώριας ενέργειας από ανανεώσιμες πηγές ή αποτραπεισών επεκτάσεων δυναμικότητας λόγω επενδύσεων στη βελτίωση της ενεργειακής απόδοσης.

- Πρόσβαση στην ενέργεια: Μεταξύ 0,5 και 3,5 εκατομμύρια άτομα που ζουν σε αναπτυσσόμενες χώρες θα αποκτήσουν πρόσβαση σε σύγχρονες καθαρές ενεργειακές υπηρεσίες. Μεταξύ των δυνητικών αποδεκτών συγκαταλέγονται ΜΜΕ, αυξάνοντας με τον τρόπο αυτό τις δυνατότητες για τις απομακρυσμένες περιοχές των αναπτυσσόμενων χωρών να αναπτύξουν οικονομικές δραστηριότητες που δεν θα ήταν διαφορετικά εφικτές. Επιπλέον, αναμένεται να περιληφθεί η παροχή σύγχρονων καυσίμων για μαγείρεμα και ζεστού νερού σε 500.000 περίπου νοικοκυριά.

- Άλλα αποτελέσματα: Αναμένονται θετικότερες επιπτώσεις οι οποίες δεν ποσοτικοποιήθηκαν. Αφορούν:

- μειωμένες εκπομπές παραδοσιακών ατμοσφαιρικών ρύπων συμπεριλαμβανομένων των SOx, NOx, PM, και CO που συμβάλλουν στη βελτίωση της ποιότητας του ατμοσφαιρικού αέρα σε τοπικό επίπεδο και μειώνουν τα προβλήματα υγείας, στα οποία περιλαμβάνονται και εκείνα που προκαλούνται από το μαγείρεμα σε εσωτερικούς χώρους·

- μείωση της πίεσης που οφείλεται στην εισαγωγή ακριβών ορυκτών καυσίμων, μέσω της αξιοποίησης ανανεώσιμων πηγών ενέργειας όπως η αιολική, η ηλιακή, η γεωθερμική θερμότητα ή η τοπικά διαθέσιμη βιομάζα·

- δημιουργία τοπικής απασχόλησης και εισοδήματος μέσω, μεταξύ άλλων, της παροχής ενέργειας για παραγωγική χρήση, ιδιαίτερα σε απομακρυσμένες περιοχές για τις οποίες δεν είναι οικονομικά συμφέρουσα η επέκταση του δικτύου διανομής·

- αυξημένες δυνατότητες για την ανάπτυξη, μεταφορά και εφαρμογή προηγμένων τεχνολογιών με νέες επιλογές για την προώθηση της σύστασης κοινών επιχειρήσεων μεταξύ επιχειρηματιών από την Ευρώπη και τις αναπτυσσόμενες χώρες, βοηθώντας με τον τρόπο αυτό στη μεταφορά τεχνογνωσίας στους τομείς της τεχνολογίας και της διοίκησης.

Το προτεινόμενο Παγκόσμιο Ταμείο Ενεργειακής Απόδοσης και Ανανεώσιμων Πηγών Ενέργειας, όπως περιγράφεται στην παρούσα ανακοίνωση, θα συμπληρώσει το φάσμα των διαθέσιμων χρηματοδοτικών μέσων στο επίπεδο της Ευρωπαϊκής Κοινότητας. Προορίζεται ειδικά για να ενισχύσει την ικανότητα της Κοινότητας να στηρίζει την υλοποίηση προγραμμάτων αειφόρου ανάπτυξης και εξάλειψης της φτώχειας στις χώρες εταίρους της και να επιταχύνει τη μεταφορά, ανάπτυξη και εφαρμογή περιβαλλοντικώς άρτιων τεχνολογιών. Θα διευκολύνει την αποτελεσματική συνεργασία μεταξύ χορηγών, θα προσελκύσει το έντονο ενδιαφέρον από εμπορικούς επενδυτές, συμπεριλαμβανομένων των διεθνών χρηματοδοτικών οργανισμών, και τελικά θα επιταχύνει τη διείσδυση βιώσιμων, ασφαλών και οικονομικά προσιτών ενεργειακών τεχνολογιών και υπηρεσιών στην παγκόσμια αγορά.

Με την απόκτηση πείρας, η πρωτότυπη αυτή προσέγγιση συγκεκριμένης σύμπραξης μεταξύ δημόσιου και ιδιωτικού τομέα θα μπορούσε να επεκταθεί και σε άλλα σημαντικά πεδία για επενδύσεις σε καθαρές, οικονομικά προσιτές και ασφαλείς ενεργειακές τεχνολογίες και υπηρεσίες (π.χ. στη δέσμευση του άνθρακα και στην αποθήκευση σε γεωλογικούς σχηματισμούς).

[1] Όσον αφορά τις χώρες που καλύπτονται από το προενταξιακό μέσο, θα πρέπει να εξασφαλιστεί συμπληρωματική χρηματοδότηση από άλλα μέσα.

[2] Παραδείγματα υφιστάμενων πιλοτικών σχεδίων παρόμοιων με εκείνα που προβλέπονται και με εκείνα που θα μπορούσαν να μεγεθυνθούν δίνονται στο παράρτημα του (SEC(2006) 1224).